RÅDETS FORORDNING (EF) Nr. 1460/95 af 22. juni 1995 om ændring af forordning (EØF) nr. 1765/92 om indførelse af en støtteordning for producenter af visse markafgrøder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Jordudtagning, som ved reformen af den fælles landbrugspolitik blev indført som det vigtigste redskab til at opnå ligevægt på landbrugsmarkederne, kan ske på følgende tre måder: a) ved obligatorisk jordudtagning som modydelse for en godtgørelse, der ydes i henhold til forordning (EØF) nr. 1765/92 (3) eller b) ved jordudtagning til miljøformål i henhold til Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje (4) eller c) ved jordudtagning med henblik på skovrejsning i henhold til forordning (EØF) nr. 2080/92 af 30. juni 1992 om en fællesskabsordning med støtte til skovbrugsforanstaltninger i landbruget (5);

den bedste mulighed for producenter af markafgrøder for mest hensigtsmæssigt at knytte forbindelse mellem reformen af den fælles landbrugspolitik og de foranstaltninger, der ledsager denne, er at kunne anvende de udtagne arealer uden omdrift til skovrejsning eller miljøformål;

producenter, som benytter sig af støtteordningerne i forordning (EØF) nr. 2078/92 og forordning (EØF) nr. 2080/92, vil bidrage til at nedbringe overskuddene; det bør derfor i fremtiden være muligt på visse betingelser, især med hensyn til godtgørelse, at medregne arealer, for hvilke der udbetales støtte i henhold til disse forordninger, til jordudtagningen i henhold til forordning (EØF) nr. 1765/92; en sådan mulighed bør kun gælde arealer, som endnu ikke er omfattet af nogen af disse ordninger; medlemsstaterne bør ikke være forpligtet til at anvende denne bestemmelse i regioner, hvor der er stadig risiko for en betydelig overskridelse af det regionale basisareal; medlemsstaterne bør have mulighed for at fastsætte en grænse for, hvor store arealer der således kan medregnes til udtagningen, hvis dette er nødvendigt for at undgå, at en uforholdsmæssig stor del af det disponible budget for denne ordning koncentreres om et lille antal bedrifter;

arealer, der medregnes til udtagningen, bør medtages ved beregningen af, om basisarealet er blevet overskredet, også selv om udbetalingen ikke foretages i henhold til forordning (EØF) nr. 1765/92;

medlemsstaterne bør have mulighed for at forbyde eller begrænse overførslen af et jordudtagningskrav til en producent, som medregner arealer udtaget ved obligatorisk jordudtagning, for hvilke han modtager støtte i henhold til forordning (EØF) nr. 2078/92 eller forordning (EØF) nr. 2080/92, hvis en sådan overførsel vil kunne svække tilskyndelsen til en mere ligelig anvendelse af ordningerne i forordning (EØF) nr. 2078/92 og forordning (EØF) nr. 2080/92 mellem arealer, der hovedsagelig eller udelukkende består af agerjord, og arealer, der hovedsagelig eller udelukkende består af anden jord end agerjord;

Kommissionen bør på grundlag af rapporter fra medlemsstaterne om ordningens gennemførelse se på, hvordan ordningen fungerer, og senest den 30. juni 1998 offentliggøre en rapport, om nødvendigt ledsaget af et forslag;

de arealer, der udtages i forbindelse med forordning (EØF) nr. 1765/92, kan endvidere anvendes til nonfood, bl.a. til beplantninger med skovtræer og buske med kort vækstcyklus; denne produktion åbner i visse regioner lovende perspektiver ud fra et miljøsynspunkt; det bør tillades de nationale myndigheder at fremme disse anvendelsesmåder ved støtteordninger, der delvis dækker de finansielle omkostninger ved de nødvendige investeringer;

det bør være muligt at fravige de normale datoer, der er fastsat i artikel 10, stk. 1, for at hjælpe producenter, der står over for finansielle problemer som følge af exceptionelt dårlige klimatiske forhold det pågældende år -

UDSTEDT FØLGENDE FORORDNING:

Artikel 1

I forordning (EØF) nr. 1765/92 foretages følgende ændringer:

1) I artikel 2, stk. 6, første afsnit, affattes teksten før leddene således:

»6. Hvis der er tale om et regionalt basisareal, og når summen af de individuelle arealer, for hvilke der ansøges om støtte i henhold til ordningen for producenter af markafgrøder, herunder udtagning efter denne ordning, arealer, der medregnes til udtagningen i henhold til artikel 7, stk. 2, samt udtagning i henhold til Rådets forordning (EØF) nr. 2328/91 af 15. juli 1991 om forbedring af landbrugsstrukturernes effektivitet (*), overstiger det regionale basisareal, anvendes følgende foranstaltning i den pågældende region:

(*) EFT nr. L 218 af 6. 8. 1991, s. 1. Forordningen er senest ændret ved forordning (EF) nr. 2843/94 (EFT nr. L 302 af 25. 11. 1994, s. 1).«2) I artikel 7, stk. 2, indsættes følgende afsnit:

»Uanset artikel 9 kan arealer, der udtages i henhold til forordning (EØF) nr. 2078/92, og som hverken anvendes til landbrugsformål eller, med gevinst for øje, til et andet formål end dem, som er tilladt for andre udtagne arealer i henhold til forordning, samt arealer, der skovrejses i henhold til denne forordning (EØF) nr. 2080/92, som følge af en ansøgning, der i medfør af en af disse forordninger fremsættes på datoen for offentliggørelsen af forordning (EF) nr. 1460/95 (*) eller senere, medregnes ved det jordudtagningskrav, der er omhandlet i stk. 1, op til den grænse pr. bedrift, som den pågældende medlemsstat måtte have fastsat. Der må kun fastsættes en sådan grænse i det omfang, det er nødvendigt for at undgå, at en uforholdsmæssig stor del af det disponible fællesskabsbudget for den pågældende ordning koncentreres om et lille antal bedrifter.

Dog gælder følgende:

- ovennævnte arealer omfattes ikke af den i stk. 5 omhandlede godtgørelse

- godtgørelsen for indkomsttab ved jordudtagning i henhold til forordning (EØF) nr. 2078/92 og udbetalingen i forbindelse med den tilskyndende virkning, der er nævnt i artikel 5, stk. 1, litra b), i samme forordning, og den godtgørelse for indkomsttab, der er omhandlet i artikel 3, litra c), i forordning (EØF) nr. 2080/92, begrænses for de pågældende arealer til et beløb, der højst er lig med den godtgørelse, der er fastsat for disse arealer i stk. 5 i nærværende artikel

- en medlemsstat kan forbyde eller begrænse overførslen i henhold til stk. 7 af et jordudtagningskrav til en producent, som benytter sig af muligheden i andet afsnit, hvis en sådan overførsel vil kunne svække tilskyndelsen til en mere ligelig anvendelse af ordningerne i forordning (EØF) nr. 2078/92 og forordning (EØF) nr. 2080/92 mellem arealer, der hovedsagelig eller udelukkende består af agerjord, og arealer, der hovedsagelig eller udelukkende består af anden jord end agerjord.

Medlemsstaterne kan beslutte ikke at lade ordningen i andet afsnit gælde for en ny ansøger i en region, hvor der er stadig risiko for en betydelig overskridelse af det regionale basisareal.

Medlemsstaterne skal senest den 31. december 1997 underrette Kommissionen om, hvordan de i givet fald har anvendt ordningen, herunder fremlægge de relevante statistikker. På grundlag af sådanne rapporter skal Kommissionen vurdere, hvordan ordningen fungerer, og skal senest den 30. juni 1998 offentliggøre en beretning om dens gennemførelse og virkninger, om nødvendigt ledsaget af et forslag.

(*) EFT nr. 144 af 28. 6. 1995, s. 1.«3) I artikel 7, stk. 4, indsættes følgende afsnit:

»Medlemsstaterne bemyndiges til at indføre en national støtteordning for producenter, hvorved der ydes dem hjælp til at dække omkostningerne ved plantning af flerårige vækster med henblik på produktion af biomasse. Støtten må imidlertid ikke overstige et beløb, der svarer til renterne for lån af kapital, som skal tilbagebetales i fem ens, årlige rater, og som højst svarer til fem års godtgørelse for de pågældende arealer.«

4) I artikel 12 indsættes følgende i slutningen af ottende led:

»og de betingelser, der skal gælde i tilfælde, som er omfattet af artikel 7, stk. 2, andet afsnit.«

5) Der tilføjes følgende led efter det tiende led i artikel 12:

»- dem, der med forbehold af budgetsituationen giver Kommissionen mulighed for, som en undtagelse fra artikel 10, stk. 1, og på grundlag af resultaterne af de administrative kontroller og enhver allerede foretaget kontrol på stedet i overensstemmelse med artikel 8 i Rådets forordning (EØF) nr. 3508/92 at tillade udbetaling inden den 16. oktober i visse regioner af 50 % af godtgørelserne for korn, proteinafgrøder og hørfrø samt kompensationen i medfør af braklægningsforpligtelsen for år, i løbet af hvilke exceptionelle klimatiske forhold har medført et så stort fald i høstudbyttet, at producenterne står over for alvorlige finansielle vanskeligheder.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Artikel 1, nr. 3, anvendes dog i produktionsåret 1994/95.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juni 1995.

På Rådets vegne

Ph. VASSEUR

Formand

(1) EFT nr. C 48 af 25. 2. 1995, s. 6.

(2) EFT nr. C 151 af 19. 6. 1995.

(3) EFT nr. L 181 af 1. 7. 1992, s. 12. Forordningen er senest ændret ved forordning (EF) nr. 3290/94 (EFT nr. L 349 af 31. 12. 1994, s. 105).

(4) EFT nr. L 215 af 30. 7. 1992, s. 85.

(5) EFT nr. L 215 af 30. 7. 1992, s. 96.